মা প্রিন্সেস ডায়ানার পথে হাঁটলেন হ্যারি
মা প্রিন্সেস ডায়ানার পথেই পা বাড়ালেন ব্রিটিশ সিংহাসনের ষষ্ঠ উত্তরাধিকারী প্রিন্স হ্যারি।







রাজপরিবারের জ্যেষ্ঠ সদস্যের দায়িত্ব থেকে সরে যাওয়ার ঘোষণা দিয়েছেন ডিউক অব সাসেক্স প্রিন্স হ্যারি ও তার পত্নী ডাচেস মেগান মার্কেল।




রাজপরিবারের বাঁধাধরা নিয়মে খাপ খাওয়াতে না পেরে সাধারণদের মতো স্বাধীন চলাফেরা করতেই এমন ঘোষণা দিয়েছেন তারা।
বুধবার এক বিবৃতিতে বলেছেন, আগামী দিনগুলোতে তারা বছরের কিছুটা সময় যুক্তরাজ্যে এবং বাকিটা উত্তর আমেরিকায় কাটানোর পরিকল্পনা করেছেন।
ডায়ানাও প্রিন্স চার্লসের সঙ্গে বিচ্ছেদের আগে ১৯৯৩ সালে রাজকীয় দায়িত্ব কমিয়ে নিজের মতো জীবন কাটানোর সিদ্ধন্ত নিয়েছিলেন।
বিবিসি বলছে, হ্যারি ও মেগান এই সিদ্ধন্ত জানানোর আগে রানী দ্বিতীয় এলিজাবেথ বা প্রিন্স চার্লসের সঙ্গে কোনো আলোচনা করেননি।
হঠাৎ এ সিদ্ধনে্ত রীতিমতো হতভম্ব বাকিংহাম প্যালেস। আহত হয়েছেন রাজপরিবারের অন্য জ্যেষ্ঠ সদস্যরাও।
ইউরোপ থেকে বিচ্ছেদ নিয়ে ব্রিটেনের ব্রেক্সিট টানাপোড়নের মধ্যেই খোদ রাজপরিবারেই এ ভাঙনের মুখরোচক খবরে রং-তামাশা শুরু হয়েছে গোটা পশ্চিমা বিশ্বে।
মার্কিন পত্রিকা নিউইয়র্ক পোস্ট ব্যঙ্গ করে এ ঘটনাকে 'মেক্সিট' (মেগান+এক্সিট) অ্যাখ্যা দিয়েছে। ইতালির রিপাবলিকা বলছে, রাজপরিবার থেকে ডিভোর্স চাইছেন মেগান-হ্যারি।
হ্যারি (৩৮) ও মেগান (৩৫) গত অক্টোবরে বলেছিলেন, রাজপরিবারের সদস্য হিসেবে সারাক্ষণ গণমাধ্যমের নজরে থাকতে হয় বলে ব্যক্তিগত জীবন কঠিন হয়ে যাচ্ছে। তার তিন মাসের মাথায় তারা নিজেদের ইনস্টাগ্রাম পাতায় রাজপরিবার ছাড়ার ঘোষণা দিলেন।
বিবৃতিতে হ্যারি ও মেগান বলেছেন, 'রানী, কমনওয়েলথ ও অভিভাবকদের প্রতি দায়িত্বের বিষয়ে পূর্ণ সম্মান রেখেই তারা তাদের সময় যুক্তরাজ্য ও উত্তর আমেরিকার মধ্যে ভাগ করে নিতে চান।
সন্তান আর্চির বেড়ে ওঠার পাশাপাশি নতুন একটি দাতব্য সংস্থা খোলার পরিকল্পনা বাস্তবায়নে 'এই ভৌগলিক ভারসাম্য' সহায়ক হবে বলে যুক্তি দিয়েছেন তারা।
হ্যারি-মেগানের ওই ঘোষণা বাকিংহাম প্রসাদকে বেশ বড় ধাক্কাই দিয়েছে। রাজপরিবার তাদের সিদ্ধান্তের কারণে যতটা না আহত হয়েছে, তার চেয়ে বেশি আহত হয়েছে তারা যেভাবে আলোচনা না করে ওই ঘোষণা দিয়েছেন- তা নিয়ে।

যুক্তরাষ্ট্রের সাবেক অভিনেত্রী মেগান তার কাজের সূত্রে এক সময় টরন্টোতে কাটিয়েছেন। সেখানে তার বেশ কয়েকজন বন্ধু-বান্ধবও আছে। আর রাজপরিবারের জীবনে অনেক কিছুর সঙ্গেই তারা মানিয়ে নিতে পারছেন না।
তিনি বলেছেন, তিনি বোবা পুতুলটি হয়ে থাকতে চান না। কিন্তু যখনই উচ্চকণ্ঠ করেছেন, তাকে সমালোচনায় পড়তে হয়েছে। এছাড়া প্রিন্সেস কেট মিডলটনের সঙ্গে ঝগড়ার খবরও সামনে এসেছে।
এর আগে ১৯৩৬ সালে রাজা অষ্টম অ্যাডওয়ার্ড তো মার্কিন নারী ওয়ালিস সিম্পসনকে বিয়ে করার জন্য সিংহাসনই ত্যাগ করেছিলেন।
হ্যারির চাচা প্রিন্স অ্যান্ড্রু গত বছর শেষ দিকে এপস্টেইন কেলেঙ্কারিতে জড়িয়ে রাজকীয় দায়িত্ব থেকে সরে যাওয়ার ঘোষণা দেন। আর অ্যান্ড্রুর সাবেক স্ত্রী সারাও তাদের বিচ্ছেদের পর রাজকীয় দায়িত্ব থেকে নিজেকে গুটিয়ে নেন।

মা প্রিন্সেস ডায়ানার পথেই পা বাড়ালেন ব্রিটিশ সিংহাসনের ষষ্ঠ উত্তরাধিকারী প্রিন্স হ্যারি।